  OSNOVI RAČUNOVODSTVA ZA VLASNIKE RADNJI
Fizičko lice može da osnuje trgovinsku radnju, radionicu, apoteku, agenciju, ugostiteljsku radnju, itd.

Ako ste vlasnik radnje koju ste osnovali radi obavljanja samostalne delatnosti sticanja dobiti, dužni ste da vodite poslovne knjige i utvrđujete rezultat poslovanja po važećim propisima. Zakon Vam dopušta da samostalno odlučite da li ćete poslovne knjige voditi po sistemu prostog ili dvojnog knjigovodstva.

Ukoliko se odlučite za dvojno knjigovodstvo (što je retko, sem ako ima posebnog interesa zbog većeg broja knjigovodstvenih podataka) o tome treba obavestiti odgovarajući poreski organ na početku godine. Zakon o računovodstvu i reviziji određuje da preduzetnik - vlasnik radnje u svom knjigovodstvu obezbedi podatke za obračun amortizacije i revalorizacije osnovnih sredstava i podatke za utvrđivanje neto-prihoda koji predstavlja osnovicu oporezivanja (porezom na dohodak građana na prihode od samostalne delatnosti).

U slučaju prostog knjigovodstva dužni ste da obezbedite podatke i evidenciju o prihodima i rashodima, osnovnim sredstvima i sitnom inventaru, kao i o prometu dobara i usluga. To podrazumeva vođenje poslovnih knjiga i to ažurno, uredno i dokumentovano.

POSLOVNE KNJIGE KOJE MORAJU VODITI VLASNICI RADNJI PREDUZETNICI
Poslovne knjige koje moraju voditi preduzetnici (vlasnici radnji) propisane su Pravilnikom o poslovnim knjigama i iskazivanju finansijskog rezultata po sistemu prostog knjigovodstva («Sl. glasnik RS», broj 140/2004), a najbitnije među njima su:

- Poslovna knjiga prihoda i rashoda (obrazac PK-1), koji možete odštampati sa našeg CD-a ili sajta, ili ga možete kupiti u knjižarama;

- Knjiga osnovnih sredstava i sitnog inventara (obrazac PK-2) koji, takođe, možete odštampati sa našeg CD-a ili sajta, ili ga kupiti u knjižarama.

Podaci iz poslovnih knjiga i evidencija, koje su propisane ovim Pravilnikom, koriste se za sastavljanje: bilansa uspeha, poreskog bilansa, poreske prijave za utvrđivanje poreza na dohodak građana na prihode od samostalne delatnosti, praćenje prometa dobara i usluga i obračun amortizacije i revalorizacije osnovnih sredstava.

Poslovne knjige se formiraju i vode u slobodnim listovima, povezane ili prenete na neki od medijuma automatske ili mikrografske obrade podataka, tako da se po potrebi mogu odštampati ili prikazati na ekranu, sa podacima koji su propisani navedenim Pravilnikom. Strane poslovnih knjiga numerišu se odgovarajućim rednim brojem.

U poslovnoj knjizi prihoda i rashoda evidentiraju se prihodi od prodaje dobara i usluga, prihodi od finansiranja, vanredni prihodi, poslovni rashodi koji se odnose na ostvareni prihod i drugi podaci od značaja za praćenje prihoda i rashoda.

Knjiga osnovnih sredstava i sitnog inventara vodi se u slobodnim listovima u vidu kartoteke posebno za svako osnovno sredstvo. Za sitan inventar može se otvoriti jedna kartica, s tim što se u njoj unosi pojedinačno svaki predmet sitnog inventara. Knjiga osnovnih sredstava (Obrazac PK-2) sadži sledeće podatke o osnovnim sredstvima: inventarski broj kojim se numerišu osnovna sredstva hronološki, prema vremenu nabavke, naziv osnovnog sredstva i fabrički broj, metod amortizacije, amortizaciona stopa, datum nabavke i nabavna vrednost osnovnog sredstva, i drugi podaci.

Pored ovih, preduzetnik, u zavisnosti od delatnosti koju obavlja, sastavlja i pojedinačne pomoćne evidencije, i određene podatke iz tih evidencija treba da proknjiži na Obrascu PK-1 (Poslovna knjiga prihoda i rashoda), i to:

1. Kalkulacija prodajne cene na Obrascu KL
2. List dnevnog prometa ugostitelja na Obrascu DPU
3. Evidencija o kupovini, preradi, proizvodnji i prometu proizvoda od plemenitih metala i dragog kamenja na Obrascu PM, čiji je sastavni deo Obrazac PM-1 – Potvrda o kupovini i zameni plemenitih metala i dragog kamenja 

4. Evidencija o gotovim proizvodima na Obrascu GP
5. Prijemni – evidencioni list komisione robe na Obrascu KR, čiji je sastavni deo Evidencija

prodate, isplaćene i vraćene komisione robe na Obrascu KR-1.

6. Trgovačka knjiga i druge pomoćne evidencije

7. Poslovna knjiga o ostvarenom prometu paušalno oporezovanih obveznika na Obrascu KPO (preduzetnici koji porez na dohodak građana plaćaju na paušalno utvrđen prihod).

8. Preduzetnik koji je obveznik poreza na dodatu vrednost (u daljem tekstu: obveznik PDV) vodi evidenciju poreza na dodatu vrednost u skladu sa zakonom i podzakonskim propisima kojima se uređuje porez na dodatu vrednost, nezavisno od poslovnih knjiga i pomoćnih evidencija koje se vode i sastavljaju u skladu sa navedenim Pravilnikom.

ZAKLJUČIVANJE POSLOVNIH KNJIGA
Po završetku poslovne godine i prilikom prestanka obavljanja delatnosti, posle knjiženja svih poslovnih promena i obračuna zaključuje se poslovna knjiga PK-1, tako što se ispod poslednjeg knjiženja izvede zbir svih iznosa iz kolona u kojima su iskazane novčane vrednosti.

Zaključene poslovne knjige obveznik overava svojim potpisom i pečatom.

GODIŠNJI OBRAČUN 
Vlasnik radnje dužan je da po isteku poslovne godine sastavi godišnji obračun (izveštaj) kojim se utvrđuju sredstva, prihodi, rashodi, potraživanja, poreske obaveze po osnovu poreza na dodatu vrednost, poreza na imovinu, poreza na dohodak samostalnih preduzetnika - vlasnika radnji, doprinosi za socijalno osiguranje i drugo.

Na osnovu podataka iz poslovnih knjiga treba izraditi sledeće izveštaje: Bilans uspeha, Poreski bilans, Poresku prijavu, godišnji obračun amortizacije i revalorizacije, godišnji obračun akcize i eventualno obračun poreza na dodatu vrednost. 

Finansijski rezultat poslovanja – Po završetku poslovne godine, odnosno prilikom prestanka obavljanja delatnosti, kao i prilikom sastavljanja periodičnog poreskog bilansa, obveznik sastavlja finansijski rezultat poslovanja na obrascu BU – Bilans uspeha, koji je propisan napred pomenutim Pravilnikom. (Obrazac BU možete popuniti i štampati sa našeg CD-a ili sajta).

Finansijski rezultat poslovanja iskazuje se na osnovu podataka iz poslovnih knjiga i popisa robe, repromaterijala, osnovnih sredstava i sitnog inventara, kao i popisa potraživanja i obaveza, ako ih obveznik vodi u poslovnim knjigama.

Popis robe po završetku poslovne godine, na dan 31. decembra, kao i u drugim slučajevima iz člana 14. stav 1. Pravilnika, vrši se po istim stopama PDV i sadrži: vrstu robe, jedinicu mere, količinu, prodajnu cenu sa PDV, prodajnu vrednost, iznos ukalkulisanog PDV i iznos razlike u ceni (dodate vrednosti) vrednosti zaliha robe i nabavnu vrednost zaliha robe.

Popis robe prilikom promene prodajne cene vrši se po istim stopama PDV, i sadrži: vrstu robe, jedinicu mere, količinu, postojeću prodajnu cenu sa PDV i ukupnu prodajnu vrednost, novu prodajnu cenu sa PDV i ukupnu vrednost popisane robe po novoj prodajnoj ceni, ukupan iznos povećanja prodajne vrednosti i pojedinačno deo povećanja koji se odnosi na nabavnu vrednost, dodatu vrednost i PDV.

Popis repromaterijala sadrži: vrstu repromaterijala, jedinicu mere, količinu, nabavnu cenu i nabavnu vrednost zaliha repromaterijala. Ovaj popis obuhvata i repromaterijal sadržan u nedovršenoj proizvodnji i gotovim proizvodima, kao i revalorizaciju zaliha repromaterijala.

Komisionar vrši popis komisione robe na posebnoj popisnoj listi i jedan primerak popisne liste dostavlja komitentu. 

Popis osnovnih sredstava i sitnog inventara sadrži: vrstu sredstava, količinu, revalorizovanu nabavnu vrednost i revalorizovanu otpisanu vrednost.

Podaci iz popisne liste unose se u poslovnu knjigu PK -1 odmah po izvršenom popisu, a najkasinije narednog dana.

Obrasci koji se sastavljaju po poreskim propisima

Preduzetnici (samostalne radnje) do 15. marta tekuće godine podnose, za prethodnu godinu, Poreskoj upravi prema sedištu obveznika: 

- Poreski bilans na Obrascu PB 2
- Poresku prijavu za godišnji obračun akcize na Obrascu PP OAK.

Obveznici poreza na prihode od samostalne delatnosti su obavezni da do 15. marta tekuće godine za prethodnu godinu Poreskoj upravi podnesu: 

- Poresku prijavu za akontaciono – konačno utvrđivanje poreza na prihode od samostalne delatnosti na Obrascu PPDG-1 

Detaljnije o ovome, pročitajte u Pravilniku o sadržaju poreskog bilansa i drugim pitanjima od značaja za način utvrđivanja poreza na dohodak građana na prihode od samostalne delatnosti, zatim u Pravilniku o obrascima poreskih prijava za utvrđivanje poreza na prihode građana, a takođe i u Zakonu o porezu na dohodak građana (članovi 31-51, 93 i 94, 99, 100, 110, 111, 113, 114. i dr.).

Preduzetnici i fizička lica koja ostvaruju prihode od samostalne delatnosti obavezni su da Poreskom organu (u opštini na čijoj se teritoriji nalazi nepokretna imovina tog lica) podnesu do 31. marta tekuće godine:

- Poresku prijavu za utvrđivanje poreza na imovinu na Obrascu PPI-2 (podnose je mali preduzetnici i za imovinu koja im služi za obavljanje delatnosti i za onu koja im ne služi za obavljanje delatnosti; zatim fizička lica; kao i preduzetnici koji vode poslovne knjige za imovinu koja im ne služi za obavljanje delatnosti) koja se podnosi za svaku nepokretnost posebno; odnosno na Obrascu PPI-1 (podnose samo preduzetnici koji vode poslovne knjige za imovinu koja im služi za obavljanje delatnosti).

Godišnji porez na imovinu plaća se tromesečno u roku od 45 dana od dana početka tromesečja. 

Detaljnije o ovome pročitajte u Pravilniku o obrascima poreskih prijava za utvrđivanje poreza na imovinu, kao i u Zakonu o porezu na imovinu (članovi 33., 34., 39. i dr.). 

Porez na dodatu vrednost

Prema članu 33. Zakona o porezu na dodatu vrednost:

«Lice čiji ukupan promet dobara i usluga, osim prometa opreme i objekata za vršenje delatnosti (u daljem tekstu: ukupan promet) u prethodnih 12 meseci nije veći od 2.000.000 dinara, odnosno ako pri otpočinjanju delatnosti proceni da u narednih 12 meseci neće ostvariti ukupan promet veći od 2.000.000 dinara (u daljem tekstu: mali obveznik), ne obračunava PDV za izvršen promet dobara i usluga.

Mali obveznik nema pravo iskazivanja PDV u računima ili drugim dokumentima, nema pravo na odbitak prethodnog poreza i nije dužan da vodi evidenciju propisanu ovim Zakonom.

Mali obveznik, koji je u prethodnih 12 meseci ostvario ili procenjuje da će u narednih 12 meseci ostvariti ukupan promet veći od 1.000.000 dinara, može se na početku kalendarske godine opredeliti za obavezu plaćanja PDV, podnošenjem evidencione prijave propisane u skladu sa ovim Zakonom, nadležnom poreskom organu najkasnije do 15. januara tekuće godine. 

U slučaju iz stava 3. ovog člana, obaveza plaćanja PDV traje najmanje dve kalendarske godine. 

Po isteku roka iz stava 4. ovog člana, obveznik može da podnese zahtev za prestanak obaveze plaćanja PDV nadležnom poreskom organu najkasnije do 15. januara tekuće godine.»

Dakle, mali poreski obveznik (koji nije u sistemu PDV), u skladu sa odredbama člana 33. Zakona, od 01.01.2005. godine:

- nema obaveze da obračunava PDV za izvršeni promet dobara i usluga;

- nema pravo iskazivanja PDV u računima ili drugim dokumentima;

- nema pravo na odbitak prethodnog poreza;

- nije dužan da vodi evidenciju propisanu Zakonom o PDV.

U skladu sa ovim odredbama mali poreski obveznik, od 01.01.2005. godine kada prodaje zalihe nabavljene do 31.12.2004. godine bez poreza na promet (uz uzjavu PI -1) ne obračunava PDV. Mali poreski obveznik, od 01.01.2005. godine koji vrši nabavke dobra (robe, materijala, opreme, nekretnina i dr.), od poreskog obveznika, PDV zaračunat u računu dobavljača ne može smatrati prethodnim porezom i tražiti povraćaj tog poreza. Taj porez plaća dobavljaču u ukupnom iznosu primljenog računa i knjiži u nabavnu vrednost zaliha robe i materijala, a ako daje ta dobra odmah u upotrebu, tereti rashode, a za opremu i objekte povećava njihovu nabavnu vrednost.

Lice koje je procenilo da će u narednih 12 meseci ostvariti promet veći od 1.000.000 dinara, i podnošenjem evidencione prijave za 2005. god, u skladu sa odredbom člana 63. stav 2. Zakona, je registrovano kao poreski obveznik (primilo potvrdu poreskog organa) u skladu sa odredbom člana 38. stav 4. Zakona, obavezu plaćanja PDV izvršava najmanje dve kalendarske godine. Po isteku tog roka, obveznik može da podnese zahtev za prestanak obaveze plaćanja PDV nadležnom poreskom organu, najkasnije do 15. januara tekuće godine (član 33. stav 5. Zakona).

Prema odredbama člana 63. Zakona lice koje je u prethodnih 12 meseci ostvarilo ili procenjuje da će u narednih 12 meseci ostvariti ukupan promet proizvoda i usluga veći od 1.000.000 dinara može nadležnom poreskom organu da podnese evidencionu prijavu za PDV i stiče status poreskog obveznika. Poreski obveznik dužan je da za isporučena dobra i izvršene usluge obračuna i na izlaznom računu iskaže PDV po propisanoj stopi. S obzirom na to da će, npr. maloprodajno preduzeće kupovati robu od dobavljača koji su u sistemu PDV i koji će mu na ispostavljenom računu zaračunavati PDV, tom preduzeću je povoljnije da i ono bude u sistemu PDV, jer će moći za PDV iskazan u računima dobavljača da umanji obračunati dugovni porez obračunat po izlaznim računima i da, kao svoju poresku obavezu, iskazuje samo razliku. Ukoliko nije u sistemu PDV, kroz fakturu dobavljača plaća PDV na nabavnu vrednost robe i tako iskazani PDV ne može koristiti kao prethodni porez.

Lice koje nije obveznik PDV (nije evidentirano, nije primilo potvrdu o registraciji u sistem PDV od strane nadležnog organa) ne obračunava PDV za izvršenje isporuke dobara i usluga. Poreske izjave (PI-1, PI-2, i PI-3) od 01.01.2005. godine ne daju se i ne primaju. Obaveštenje o načinu plaćanja se ne podnosi.

U 2005. godini paušalci neće plaćati porez na usluge po rešenju Poreske uprave. Paušalci-obveznici PDV obračunavaće i plaćaće PDV u skladu sa Zakonom o porezu na dodatu vrednost, a paušalci koji nisu obveznici PDV neće obračunavati PDV.

Preduzetnik koji porez na prihode od samostalne delatnosti plaća u paušalnom iznosu po rešenju poreskog organa, a nije obveznik PDV, na isporučena dobra u usluge ne obračunava i ne plaća PDV i nema pravo odbitka prethodnog poreza. Obračunati PDV u fakturama dobavljača, preduzetnik koji nije obveznik PDV uključuje u troškove poslovanja i time povećava cenu koštanja svojih dobara i usluga. Preduzetnik koji u prethodnih 12 meseci ostvari ili procenjuje da će u narednih 12 meseci ostvariti ukupan promet veći od 1.000.000 dinara može u skladu sa članom 33. stav 3. Zakona da se opredeli za obavezu plaćanja PDV podnošenjem evidencione prijave najkasnije do 15. januara tekuće godine. Paušalac koji je obveznik PDV na isporučena dobra i usluge obračunava PDV i ima pravo na odbitak prethodnog poreza, podnosi poresku prijavu i plaća PDV tj. ima sve obaveze kao i drugi obveznici PDV.

U skladu sa članom 44. stav 3. Zakona, lice koje nije obveznik PDV, a u računu ili u drugom dokumentu iskaže PDV, duguje iskazani PDV. To znači da je dužno da PDV koji je iskazan u računu plati, a s obzirom na to da nije obveznik PDV i da nema obavezu u narednom periodu, nema ni mogućnost ispravke, odnosno vraćanja PDV. U članu 60. Zakona, predviđena je novčana kazna za malog poreskog obveznika koji iskaže PDV u računu ili u drugom dokumentu, a nije imao na to pravo u skladu sa članom 33. stav 2. Zakona. Poreski obveznik koji primi račun sa zaračunatim PDV od lica koje nije poreski obveznik, PDV iskazan u tom računu ne može da uzme kao prethodni porez i da umanji svoju poresku obavezu.
KO MOŽE DA BUDE VAŠ RAČUNOVOĐA?
Izbor računovođe je stvar Vaše odluke. Možete angažovati ovlašćenu agenciju/preduzeće, fizičko lice sa iskustvom iz računovodstva (zaposleno u nekom drugom preduzeću ili penzionisano), možete angažovati svog prijatelja, rođaka ili to možete raditi Vi. Važno je da znate da za ažurnost i istinitost knjigovodstvenih obračuna odgovarate direktno i samo Vi.

